ai4bharat/Pralekha huggingface dataset:
विज्ञान एवं प्रौद्योगिकी मंत्रालय
स्वदेशी रूप से डिजाइन और निर्मित उच्च गुणवत्ता वाले ऑक्सीजन कॉन्सेंट्रेटर की आपूर्ति भारतीय अस्पतालों में की जा रही है
उच्च गुणवत्ता वाली ऑक्सीजन की आपूर्ति सुनिश्चित करने वाला स्वदेशी रूप से डिजाइन किया गया ऑक्सीजन कॉन्सेंट्रेटर अब बाजार में उपलब्ध है। एक भारतीय स्टार्टअप ने इस किफायती पोर्टेबल ऑक्सीजन कॉन्सेंट्रेटर को विकसित किया है और अब देश के विभिन्न अस्पतालों में इसकी आपूर्ति करने के लिए कॉन्सेंट्रेटर को बनाया जा रहा है।
विशेष रूप से कोविड-19 की दूसरी लहर में कोरोना मरीजों के इलाज के दौरान ऑक्सीजन सेचुरेशन लेवल एक बड़ी चुनौती रहा है। भारतीय चिकित्सा उपकरण निर्माताओं एवं स्वदेशी ऑटोमेशन कंपनियों ने कोविड की इस चुनौती को स्वीकार किया और वेंटिलेटर, पोर्टेबल श्वसन सहायता उपकरण तथा अन्य संबंधित उपकरणों के नवीन डिजाइनों का निर्माण किया।
मोहाली स्थित वॉलनट मेडिकल ने भारत में प्रेशर स्विंग ऐड्सॉर्प्शन  तकनीक पर आधारित 5 लीटर और 10 लीटर पोर्टेबल मेडिकल ग्रेड ऑक्सीजन कॉन्सेंट्रेटर विकसित किया है, जिसमें 55-75 किलोपास्कल  के दबाव में 96% से अधिक ऑक्सीजन शुद्धता है। प्रेशर स्विंग ऐड्सॉर्प्शन तकनीक शुद्ध एकल गैस को गैस मिश्रण से अलग करती है। पीएसए एक नॉन-क्रायोजेनिक एयर सेपरेशन  प्रक्रिया है जो आमतौर पर व्यावसायिक कार्यों के लिए उपयोग में लाई जाती है। ये दो पैरामीटर कोविड या अन्य श्वास संबंधी समस्याओं से पीड़ित मरीजों के लिए सबसे महत्वपूर्ण हैं।
कंपनी को विज्ञान एवं प्रौद्योगिकी विभाग  के तहत राष्ट्रीय विज्ञान और प्रौद्योगिकी उद्यमिता विकास बोर्ड  के कवच 2020 अनुदान द्वारा सहयोग प्रदान किया गया था, और कंपनी ने आयात पर निर्भरता कम करने के लिए एक साल में विश्व स्तरीय ऑक्सीजन कॉन्सेंट्रेटर विकसित किया है।
वॉल्नट चिकित्सा ऑक्सीजन कॉन्सेंट्रेटर का परीक्षण मरीज़ की सुरक्षा, विद्युत सुरक्षा, इलेक्ट्रोमैग्नेटिक कम्पैटबिलटी  और ऑक्सीजन कॉन्संट्रेटर्स के लिए अंतर्राष्ट्रीय सुरक्षा मानकों के अनुसार किया गया है।
संपूर्ण मोल्ड डिजाइन, सभी इलेक्ट्रॉनिक्स का विकास, मोल्डिंग, नियंत्रण प्रणाली, सिव टॉवर तथा सभी संबंधित पार्ट्स एवं सहायक उपकरण भारत में ही विकसित किए गए हैं। वर्तमान में इनकी आपूर्ति भारत में विभिन्न सरकारी, रक्षा व सैन्य अस्पतालों को की जा रही है और पूरे भारत में अपने वितरण नेटवर्क के माध्यम से अब इन्हें आम जनता के लिए भी उपलब्ध कराया जा रहा है।
डीएसटी के सहयोग ने उन्हें 5 लीटर और 10 लीटर मॉडल के साथ अपने प्रयास को आगे बढ़ाने में मदद की और कंपनी ने जापान, अमेरिका और चीन के उत्पादों से प्रतिस्पर्धा करने के लिए गुणवत्ता वाले मोल्ड में निवेश किया। आईआईटी दिल्ली की इनक्यूबेशन टीम ने भी इसके विकास में वॉल्नट मेडिकल के साथ मिलकर काम किया है।
पोर्टेबल ऑक्सीजन कॉन्सेंट्रेटर के साथ वॉल्नट मेडिकल टीम
वॉल्नट मेडिकल ऑक्सीजन कॉन्सेंट्रेटर
अधिक जानकारी के लिए, सिद्धार्थ धवन सह-संस्थापक, वॉलनट मेडिकल से  संपर्क किया जा सकता है।
पर्यटन मंत्रालय
पर्यटन मंत्रालय नई दिल्ली में आजादी का अमृत महोत्सव एवं एक भारत श्रेष्ठ भारत फूड फेस्टिवल का आयोजन करेगा
यह फूड फेस्टिवल 18 अगस्त से 20 अगस्त 2023 के दौरान आयोजित किया जाएगा
पर्यटन मंत्रालय विभिन्न राज्य सरकारों/केन्द्र-शासित प्रदेशों के सहयोग से 18 अगस्त से 20 अगस्त 2023 के दौरान राजधानी में आजादी का अमृत महोत्सव एवं एक भारत श्रेष्ठ भारत फूड फेस्टिवल का आयोजन कर रहा है।
इस फेस्टिवल का उद्देश्य पाक-कला के क्षेत्र में भारत की समृद्ध विविधता का उत्सव मनाना है। इस आयोजन में राज्य-विशेष के व्यंजनों को प्रदर्शित किया जाएगा और एकजुटता की भावना को बढ़ावा देते हुए प्रत्येक इलाके की अनूठी पेशकशों के बारे में जागरूकता का प्रसार किया जायेगा।
यह फूड फेस्टिवल 23 राज्यों एवं केन्द्र-शासित प्रदेशों की उत्साहपूर्ण भागीदारी के साथ कल से शुरू किया जा रहा है। इस फेस्टिवल का आयोजन भाग लेने वाले राज्यों के नई दिल्ली स्थित राज्य सदनों/भवनों में किया जाएगा।
इस फेस्टिवल में भाग लेने वाले कुछ राज्यों एवं केन्द्र - शासित प्रदेशों में आंध्र प्रदेश, मध्य प्रदेश, राजस्थान, बिहार, उत्तराखंड, ओडिशा, गुजरात, असम, मिजोरम, जम्मू एवं कश्मीर, पश्चिम बंगाल, पंजाब, अरुणाचल प्रदेश, तमिलनाडु, गोवा, पंजाब, मेघालय, कर्नाटक, छत्तीसगढ़, नागालैंड आदि शामिल हैं। कुछ राज्य संबंधित राज्य-भवन के परिसर में इस फूड फेस्टिवल के साथ-साथ एक हस्तशिल्प प्रदर्शनी का भी आयोजन कर रहे हैं।
यह आयोजन ‘देखो अपना देश’ की अवधारणा को भी बढ़ावा देता है, जोकि देश के नागरिकों को अपने देश की छिपी हुई अमूल्य निधियों के बारे में जानने के लिए प्रोत्साहित करने वाले मंत्रालय के विभिन्न सफल कार्यक्रमों में से एक रहा है। यह पहल घरेलू पर्यटन को बढ़ावा देने और अपनी विरासत के प्रति गर्व की भावना को प्रोत्साहित करने के व्यापक लक्ष्य के अनुरूप है।
यह फूड फेस्टिवल न केवल भारत की समृद्ध संस्कृति एवं विरासत का उत्सव है, बल्कि इसका संबंध ‘आजादी का अमृत महोत्सव’ मनाने और ‘एक भारत, श्रेष्ठ भारत’ की भावना को बढ़ावा देने से भी है। पर्यटन मंत्रालय, विभिन्न राज्य सरकारों तथा विविध हितधारकों के सहयोगात्मक प्रयास इस समृद्धशाली अनुभव की सफलता सुनिश्चित करेंगे।
विद्युत मंत्रालय
पावरग्रिड  ने सीएसआर कार्य के लिए ग्लोबल गोल्ड पुरस्कार जीता
भारत सरकार के विद्युत मंत्रालय के अधीन एक महारत्न सीपीएसयू- पावर ग्रिड कॉर्पोरेशन ऑफ इंडिया लिमिटेड  को ग्रीन ऑर्गनाइजेशन ने ग्लोबल गोल्ड पुरस्कार से सम्मानित किया है। 24 अप्रैल, 2023 को अमेरिका के मियामी में आयोजित ग्रीन वर्ल्ड अवार्ड्स- 2023 समारोह को दौरान यह सम्मान प्रदान किया गया। पावरग्रिड के निदेशक  डॉ. वी. के. सिंह ने संगठन की ओर से यह पुरस्कार प्राप्त किया।
यह पुरस्कार ओडिशा में कालाहांडी जिले के जयपटना प्रखंड के 10 गांवों में वाटरशेड प्रबंधन, सामुदायिक भागीदारी और बेहतर फसल प्रबंधन अभ्यासों के माध्यम से कृषि उत्पादकता व ग्रामीण आजीविका में सुधार के लिए पावरग्रिड के सीएसआर कार्य को एक मान्यता प्रदान करता है।
यह 60 महीने की एक किसान केंद्रित परियोजना है, जिसे अक्टूबर, 2019 के अंत में शुरू किया गया था। वापस लिए जाने की योजना के साथ स्थिरता सुनिश्चित करने के लिए इसकी शुरुआत की गई थी। पावरग्रिड, समुदाय और पर्यावरण को लेकर कई सीएसआर कार्यक्रमों में खुद के शामिल होने पर जोर देता है।
पावरग्रिड, अपनी सीएसआर परियोजनाओं के लिए एक अच्छी तरह से परिभाषित और अनुकूलित निकास नीति के साथ संयुक्त राष्ट्र  सतत विकास लक्ष्यों के अनुरूप प्रभावी सहयोग, क्षमता निर्माण और स्थिरता के माध्यम से सामुदायिक भागीदारी को महत्व देती है।
रक्षा मंत्रालय
रक्षा मंत्री श्री राजनाथ सिंह ने रक्षा प्रदर्शनी 2020 पर राजदूतों की गोलमेज बैठक की अध्येक्षता की
रक्षा मंत्री ने भव्यप कार्यक्रम में सक्रिय अंतर्राष्ट्रीय भागीदारी का आह्वान किया
रक्षा मंत्री श्री राजनाथ सिंह की अध्यक्षता में रक्षा प्रदर्शनी-2020 पर राजदूतों की गोलमेज सम्मेलन का आयोजन किया। गोलमेज सम्मेलन का उद्देश्य नई दिल्ली में स्थित विदेशी मिशनों के प्रतिनिधियों को रक्षा प्रदर्शनी के लिए की जा रही व्यवस्थाओं से उन्हें अवगत कराना और इसे और बेहतर बनाने के संबंध में उनके विचार जानना था। इस सम्मेलन में 80 से अधिक देशों के मिशनों और रक्षा प्रमुखों ने भाग लिया, जो उत्तर प्रदेश की राजधानी लखनऊ में 5 से 8 फरवरी, 2020 तक होने वाले इस 11वें द्विवार्षिक कार्यक्रम की बढ़ती अहमियत को दर्शाता है।
सम्मेलन को संबोधित करते हुए रक्षा मंत्री श्री राजनाथ सिंह ने कहा कि यह रक्षा प्रदर्शनी देशों को न केवल अपने उपकरणों का प्रदर्शन करने का मौका देगी, बल्कि परिचालन लक्ष्यों को पूरा करने के लिए भारत के रक्षा उद्योग को उनकी ताकत और क्षमताओं का पता लगाने में भी सक्षम बनाएगी।
श्री राजनाथ सिंह ने कहा कि यह रक्षा प्रदर्शनी साझेदारी को बढ़ावा देने और साझा समृद्धि का हिस्सा बनने का अवसर है। इन मजबूत संबंधों से निवेश बढ़ाने, विनिर्माण का विस्तार, प्रौद्योगिकी का स्तर ऊंचा करने और संबंधित देशों की आर्थिक वृद्धि में तेजी आ सकती हैं। उन्होंने कहा कि भारत का रक्षा क्षेत्र परिपक्व हो गया है और देश एवं विदेश में उद्योग स्थापित करने के लिए मित्र देशों के साथ पारस्परिक रूप से लाभकारी साझेदारी की संभावनाएं तलाश रहा है।
श्री राजनाथ सिंह ने कहा कि रक्षा प्रदर्शनी से अंतरिक्ष क्षेत्र और रक्षा वस्तुओं एवं सेवाओं में 2025 तक 26 अरब अमरीकी डॉलर का कारोबार हासिल करने की सरकार की मंशा जाहिर होगी। उन्होंने कहा कि भारत की योजना उत्तर प्रदेश और तमिलनाडु में रक्षा औद्योगिक गलियारों की स्थापना करना है, जहां लगभग 1 अरब अमरीकी डॉलर का निवेश पहले ही प्राप्त हो चुका है। इस प्रदर्शनी में 1,000 से अधिक प्रदर्शकों के आने की उम्मीद है, जिसमें 100 से अधिक व्यावसायिक कार्यक्रम और संगोष्ठियों की योजना बनाई जा रही है।
रक्षा मंत्री ने राजदूतों से अपने संबंधित रक्षा उद्योगों के प्रमुखों को बड़े पैमाने पर रक्षा प्रदर्शनी 2020 में भाग लेने के लिए प्रेरित करने को कहा। उन्होंने कहा कि सरकार द्वारा किए गए नीतिगत सुधारों की वजह से सार्वजनिक और निजी दोनों क्षेत्रों में रक्षा उत्पादन वर्ष 2018-19 में 80,502 करोड़ रुपये के रिकॉर्ड स्तर तक पहुंच गया। उन्होंने वर्ष 2019-20 के लिए 90,000 करोड़ रुपये के उत्पादन का लक्ष्य रखा। उन्होंने बताया कि वर्ष 2018-19 में लगभग 10,700 करोड़ रुपये का निर्यात कारोबार किया और इस साल का लक्ष्य 15,000 करोड़ रुपये का निर्यात कारेाबार रखा गया है।
उत्तर प्रदेश के औद्योगिक विकास मंत्री श्री सतीश महाना ने भी सभा को संबोधित किया। उन्होंने आश्वासन दिया कि किसी भी निवेश प्रस्ताव को समयबद्ध तरीके से मंजूरी दी जाएगी। इस अवसर पर श्री राजनाथ सिंह ने रक्षा प्रदर्शनी 2020 पर औपचारिक अधिष्ठापन फिल्म का भी विमोचन किया।
इस सम्मेलन में रक्षा राज्य मंत्री श्री श्रीपद नाइक सचिव  श्री सुभाष चंद्रा और रक्षा मंत्रालय के अन्य वरिष्ठ अधिकारियों ने भाग लिया।
आरकेमीणा/आरएनएम/एएम/एके/एसके–4001
(Visitor Counter : 133
संचार एवं सूचना प्रौद्योगिकी मंत्रालय
केन्द्रीय मंत्रिमंडल ने स्पेक्ट्रम की नीलामी को मंजूरी दी
प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने दूरसंचार विभाग के स्पेक्ट्रम नीलामी के प्रस्ताव को मंजूरी दी है। इस नीलामी के तहत स्पेक्ट्रम वाणिज्यिक मोबाइल सेवाएं उपलब्ध कराने के लिए सफल बोलीदाताओं को सौंप दिया जाएगा।
यह नीलामी 700 मेगाहर्ट्ज, 800 मेगाहर्ट्ज, 900 मेगाहर्ट्ज, 1800 मेगाहर्ट्ज, 2100 मेगाहर्ट्ज, 2300 मेगाहर्ट्ज और 2500 मेगाहर्ट्ज फ्रीक्वेंसी बैंड्स के स्पेक्ट्रम के लिए होगी। यह स्पेक्ट्रम 20 वर्ष की वैधता अवधि के लिए सौंपा जाएगा। कुल 3,92,332.70 करोड़ रुपये  के मूल्य निर्धारण के साथ कुल 2251.25 मेगाहर्ट्ज का प्रस्ताव किया जा रहा है।
नीलामी के माध्यम से स्पेक्ट्रम के उपयोग के अधिकार प्राप्त करने वाले दूरसंचार सेवा प्रदाता अपने नेटवर्क की क्षमता बढ़ाने में समर्थ होंगे, जबकि नया सेवा प्रदाता अपनी सेवाएं शुरू करने में समर्थ होगा।
इस नीलामी में बोलीदाताओं को मानदंडों/शर्तों यानी ब्लॉक साइज जिसमें बोलीदाता अपनी बोलियां प्रस्तुत करने में समर्थ होंगे, स्पेक्ट्रम कैप यानी बोली की समाप्ति के बाद प्रत्येक बोलीदाता द्वारा दी जाने वाली स्पेक्ट्रम की अधिकतम राशि, शुरू करने की बाध्यताएं, भुगतान शर्तों आदि का अनुपालन करना होगा।
सफल बोलीदाताओं को पूरी बोली राशि का एकमुश्त भुगतान करना होगा या निश्चित राशि  का एकमुश्त भुगतान करने का विकल्प चुना जाए और बकाया राशि का दो वर्ष के ऋण स्थगन के बाद अधिकतम 16 एकसमान वार्षिक किश्तों में भुगतान करना होगा।
बोली राशि के अलावा सफल बोलीदाता को इस बोली के माध्यम से प्राप्त किए गए स्पेक्ट्रम उपयोग प्रभारों के रूप में वायरलाइन सेवाओं के अलावा समायोजित सकल राजस्व  की 3 प्रतिशत राशि का भी भुगतान करना होगा।
स्पेक्ट्रम नीलामी सफल बोलीदाताओं को स्पेक्ट्रम प्रदान करने की एक पारदर्शी प्रक्रिया है। स्पेक्ट्रम की पर्याप्त उपलब्धता उपभोक्ताओं के लिए दूरसंचार सेवाओं की गुणवत्ता बढ़ाती है।
यह प्रासंगिक है कि आर्थिक प्रगति, प्रत्यक्ष और अप्रत्यक्ष रोजगार सृजन तथा डिजिटल इंडिया के प्रसार के साथ मजबूत जुड़ाव से टेलीकॉम क्षेत्र आज एक प्रमुख बुनियादी क्षेत्र बन गया है, इसलिए मंत्रिमंडल के उपयुक्त निर्णय से सभी पहलुओं पर हितकारी प्रभाव पड़ने की उम्मीद है।
कार्मिक, लोक शिकायत एवं पेंशन मंत्रालय
उत्तर प्रदेश की राज्यपाल श्रीमती आनंदीबेन पटेल ने आज लखनऊ में केन्द्रीय प्रशासनिक अधिकरण की लखनऊ पीठ के न्यायालय-सह-कार्यालय भवन के निर्माण की आधारशिला रखी
उत्तर प्रदेश की राज्यपाल श्रीमती आनंदीबेन पटेल ने आज लखनऊ में केंद्रीय प्रशासनिक अधिकरण की लखनऊ पीठ के न्यायालय-सह-कार्यालय भवन के निर्माण की आधारशिला रखी।
उत्तर प्रदेश के उपमुख्यमंत्री श्री ब्रजेश पाठक, केन्द्रीय प्रशासनिक अधिकरण की अध्यक्ष श्रीमती मंजुला दास, केन्द्रीय प्रशासनिक अधिकरण के पूर्व कार्यवाहक अध्यक्ष न्यायमूर्ति दिनेश गुप्ता, और केन्द्रीय प्रशासनिक अधिकरण की लखनऊ खंडपीठ के सदस्य /विभागाध्यक्ष  श्री देवेंद्र चौधरी इस अवसर पर उपस्थित थे। इस समारोह में भारत सरकार के साथ-साथ उत्तर प्रदेश सरकार के वरिष्ठ अधिकारियों, कानूनी जानकारों और विभिन्न गणमान्य व्यक्तियों ने भी भाग लिया।
केन्द्रीय प्रशासनिक अधिकरण की लखनऊ खंडपीठ के सदस्य /विभागाध्यक्ष  श्री देवेंद्र चौधरी ने अपने स्वागत भाषण में मंच पर उपस्थित सभी गणमान्य व्यक्तियों का स्वागत किया। उन्होंने इस अवसर पर केन्द्रीय प्रशासनिक अधिकरण के कामकाज पर भी प्रकाश डाला।
उत्तर प्रदेश की राज्यपाल श्रीमती आनंदीबेन पटेल ने अपने मुख्य भाषण में न्यायिक क्षेत्र में प्रौद्योगिकी के उपयोग पर प्रकाश डाला। श्रीमती पटेल ने कहा कि प्रौद्योगिकी का उपयोग सभी हितधारकों के लिए प्रक्रिया को आसान बनाता है जिससे मामलों के त्वरित निपटान में सुविधा होती है। उन्होंने बल देकर कहा कि अधिकरण में दायर किए गए मामलों के पैदा होने के बारे में विचार किया जाना चाहिए। राज्यपाल ने कहा कि विवादित मामलों और कर्मचारियों की शिकायतों को अधिकरण स्तर पर सुलझाने के बजाय विभाग स्तर पर सुलझाने का प्रयास किया जाना चाहिए।
उपमुख्यमंत्री श्री ब्रजेश पाठक ने अपने संबोधन में कहा है कि केन्द्रीय प्रशासनिक अधिकरण के नए भवन के निर्माण से सभी हितधारकों के लिए न्यायिक प्रशासन सुगम हो जाएगा। श्री पाठक ने कहा कि नए भवन के साथ उच्च न्यायालय परिसर के साथ नजदीकी से अधिवक्ताओं को काफी सहायता प्राप्त होगी।
केन्द्रीय प्रशासनिक अधिकरण की अध्यक्ष श्रीमती मंजुला दास ने अपने संबोधन में केन्द्रीय प्रशासनिक अधिकरण के सामान्य कामकाज के बारे में जानकारी और विशेष रूप से अधिकरण की लखनऊ पीठ के कामकाज की पृष्ठभूमि के नारे में जानकारी प्रदान की। श्रीमती मंजुला दास ने कहा कि 01.08.2021 को उनके केन्द्रीय प्रशासनिक अधिकरण की अध्यक्ष का कार्यभार संभालने के बाद प्रधानमंत्री श्री नरेन्द्र मोदी और कार्मिक, लोक शिकायत और पेंशन राज्य मंत्री डॉ. जितेंद्र सिंह के नेतृत्व और समर्थन के से अधिकरण के बुनियादी ढांचे के विकास पर तत्परता से कार्य किया गया है। उन्होंने कहा कि 23.11.2021 को केन्द्रीय प्रशासनिक अधिकरण की श्रीनगर बेंच के उद्घाटन के बाद, केंद्र सरकार के त्वरित बजटीय समर्थन के कारण केन्द्रीय प्रशासनिक अधिकरण की गुवाहाटी पीठ के साथ-साथ केन्द्रीय प्रशासनिक अधिकरण की लखनऊ पीठ के निर्माण कार्य की लगभग एक साथ शुरूआत की जा सकी।
केंद्रीय लोक निर्माण विभाग-सीपीडब्ल्यूडी के मुख्य अभियंता ने भवन निर्माण योजना के बारे में जानकारी देते हुए बताया है कि प्रस्तावित भवन चार मंजिला है। उन्होंने आगे आश्वासन दिया कि भवन का निर्माण मार्च 2023 तक पूरा कर लिया जाएगा।
अंत में, अधिवक्ता श्री प्रवीण कुमार ने अपने समापन भाषण में इस अवसर पर उपस्थित सभी गणमान्य व्यक्तियों को आयोजन में शामिल होने के लिए धन्यवाद दिया और अधिवक्ता परिषद के अन्य सदस्यों द्वारा दिए गए सहयोग पर प्रकाश डाला।
<><><><><>
एमजी/एएम/एमकेएस/
(Visitor Counter : 233
प्रधानमंत्री कार्यालय
प्रधानमंत्री 18 जनवरी को अहमदाबाद मैट्रो रेल परियोजना के चरण-II और सूरत मैट्रो रेल परियोजना का भूमि पूजन करेंगे
प्रधानमंत्री श्री नरेन्द्र मोदी 18 जनवरी को वीडियो कॉन्फ्रेंसिंग के माध्यम से सुबह 10:30 बजे अहमदाबाद मैट्रो रेल परियोजना द्वितीय चरण और सूरत मैट्रो रेल परियोजना का भूमि पूजन करेंगे। इस अवसर पर गुजरात के राज्यपाल, केंद्रीय गृह मंत्री, गुजरात के मुख्यमंत्री और केंद्रीय आवास एवं शहरी मामले मंत्री भी उपस्थित रहेंगे। यह मैट्रो परियोजनाएं इन शहरों को पर्यावरण-अनुकूल ‘रैपिड मास ट्रांजिट सिस्टम’ प्रदान करेंगी।
अहमदाबाद मैट्रो रेल परियोजना चरण- II के बारे में
अहमदाबाद मैट्रो रेल परियोजना चरण-II दो गलियारों के साथ 28.25 किलोमीटर लंबी है। कॉरिडोर-1 22.8 किलोमीटर लंबा है और इसकी दूरी मोटेरा स्टेडियम से महात्मा मंदिर तक है। कॉरिडोर-2 5.4 किलोमीटर लंबा है और इसकी दूरी जीएनएलयू से जीआईएफटी सिटी तक है। चरण-II परियोजना की कुल पूर्ण लागत 5,384 करोड़ रुपये है।
सूरत मैट्रो रेल परियोजना के बारे में
सूरत मैट्रो रेल परियोजना 40.35 किलोमीटर लंबी है और इसमें दो गलियारे शामिल हैं। कॉरिडोर-1 21.61 किलोमीटर लंबा है और इसकी दूरी सरथाना से ड्रीम सिटी तक है। कॉरिडोर-2 18.74 किलोमीटर लंबा है और यह भीसन से सरोली तक है। परियोजना की कुल पूर्ण लागत 12,020 करोड़ रुपये है।
रक्षा मंत्रालय
वायुसेना प्रमुख की चंडीगढ़ यात्रा
वायुसेना प्रमुख एयर चीफ मार्शल आरकेएस भदौरिया पीवीएसएम एवीएसएम वीएम एडीसी ने दिनांक 06 सितंबर 2021 को वायुसेना स्टेशन चंडीगढ़ का दौरा किया। उनकी यात्रा वायुसेना स्टेशन चंडीगढ़ की 60 वीं वर्षगांठ के अवसर पर हुई। उनके आगमन पर एयर कमोडोर तेजबीर सिंह एवीएसएम वीएम, एओसी, वायु सेना स्टेशन चंडीगढ़ द्वारा उनका स्वागत किया गया ।
वायुसेना प्रमुख ने स्टेशन में चल रही क्षमता वृद्धि और बुनियादी ढांचे के उन्नयन की पहल की समीक्षा की। उन्होंने सामान्य रूप से भारी लिफ्ट और हवाई रख-रखाव कार्यों को पूरा करने और पूर्वी लद्दाख में पैदा हुई आकस्मिक स्थिति के दौरान तेजी से हेवी लिफ्ट एवं हवाई संचालन करने में वायुसेना स्टेशन के वायुसैनिकों द्वारा निभाई गई भूमिका की सराहना की।
वायुसेना प्रमुख ने केंद्रीय विद्यालय , सेक्टर 47, चंडीगढ़ का भी दौरा किया, ताकि शिक्षक दिवस मनाने के लिए अपने अल्मा-मेटर और शिक्षकों के प्रति आभार व्यक्त किया जा सके। उन्होंने उन प्रारंभिक वर्षों के दौरान उनके शिक्षकों द्वारा निभाई गई महत्वपूर्ण भूमिका को स्वीकार किया और स्कूल तथा केंद्रीय विद्यालय संगठन को अपनी शुभकामनाएं दीं। इससे पहले दिन में उन्होंने आभासी माध्यम से देशभर के 130 वायु सेना स्कूलों के प्राचार्यों को संबोधित किया।
स्वास्थ्य एवं परिवार कल्याण मंत्रालय
कोविड-19 अपडेट
राष्ट्रव्यापी टीकाकरण अभियान के अंतर्गत अब तक 83.39 करोड़ वैक्सीन की खुराकें लगाई गई हैं
सक्रिय मामले कुल मामलों के 1 प्रतिशत से कम हैं,वर्तमान में 0.90 प्रतिशत,मार्च 2020 के बाद से सबसे कम
भारत में वर्तमान में 3,01,640 सक्रिय मामले हैं,187 दिनों में सबसे कम सक्रिय मामले
पिछले 24 घंटों के दौरान भारत में 31,923 नए मामले सामने आए
वर्तमान में रिकवरी दर 97.77 प्रतिशत है,मार्च 2020 के बाद से सबसे अधिक
पिछले 24 घंटों के दौरान 31,990 रोगी स्वस्थ हुए, देश भर में अभी तक कुल 3,28,15,731 मरीज स्वस्थ हुए
साप्ताहिक पॉजिटिविटी दर वर्तमान में 2.11 प्रतिशत है; पिछले 90 दिनों से 3 प्रतिशत से कम है
दैनिक पॉजिटिविटी दर 2.09 प्रतिशत है,पिछले 24 दिनों से 3 प्रतिशत से कम
अभी तक कुल 55.83 करोड़ जांचें की जा चुकी हैं
विद्युत मंत्रालय
राष्ट्रीय ताप विद्युत निगम लिमिटेड ने अपनी विदेशी क्षमता में पहली बार विस्तार किया; बांग्लादेश के विद्युत संयंत्र के साथ, समूह की स्थापित क्षमता बढ़कर 72304 मेगावाट हो गई है
राष्ट्रीय ताप विद्युत निगम लिमिटेड  ने अपना पहला विदेशी क्षमता विस्तार हासिल किया है, जिसकी शुरुआत बांग्लादेश से हुई है। समूह ने हाल ही में बांग्लादेश के रामपाल, मोंगला, बागेरहाट में स्थित 1320 मेगावाट  क्षमता के मैत्री सुपर थर्मल पावर प्लांट  की 660 मेगावाट क्षमता वाली यूनिट-1 को जोड़ा है। नए विस्तार से राष्ट्रीय ताप विद्युत निगम की स्थापित क्षमता 72304 मेगावाट तक पहुंच गई है।
आवश्यक मानदंड और अनुमोदन प्राप्त करने के बाद, मैत्री सुपर थर्मल पावर प्लांट की इकाई-1 को राष्ट्रीय ताप विद्युत निगम समूह की स्थापित और व्यावसायिक क्षमता में शामिल किया गया है।
परियोजना का सफल समापन राष्ट्रीय ताप विद्युत निगम द्वारा शुरू की जाने वाली प्रत्येक परियोजना में नवाचार और उत्कृष्टता के प्रति उसकी प्रतिबद्धता को रेखांकित करता है। T
कृषि एवं किसान कल्याण मंत्रालय
केंद्रीय कृषि एवं किसान कल्याण मंत्री 8 से 11 मई, 2022 तक इजरायल के दौरे पर जाएंगे
कृषि मंत्री इजरायल की एग्रीटेक स्टार्टअप कंपनियों के साथ गोलमेज चर्चा करेंगे
भारत सरकार के केंद्रीय कृषि एवं किसान कल्याण मंत्री श्री नरेन्द्र सिंह तोमर के नेतृत्व में एक प्रतिनिधिमंडल 8 से 11 मई, 2022 तक इजरायल के कृषि मंत्री श्री ओडेड फोरर के निमंत्रण पर दो देशों के बीच कृषि से संबंधित विभिन्न मुद्दों पर चर्चा करने के लिए द्विपक्षीय बैठकों के लिए इजरायल का दौरा करेगा।
9 मई, 2022 को, प्रतिनिधिमंडल का ग्रीन 2000- एग्रीकल्चरल इक्विपमेंट एंड नो हाउ लिमिटेड और नेटएफ़आईएम लिमिटेड के सुविधा केन्द्रों, जो क्रमशः धान की खेती, गन्ना और कपास के लिए कृषि एवं सूक्ष्म और स्मार्ट सिंचाई प्रणाली  के उपयोग के विभिन्न क्षेत्रों में विभिन्न परियोजनाओं के योजना निर्माण, सेट-अप, परामर्श और जारी प्रबंधन से जुड़े हुए हैं, का दौरा करने का प्रस्ताव है। कृषि मंत्री दोपहर में तेल-अवीव स्थित इजरायल एक्सपोर्ट एंड इंटरनेशनल कोऑपरेशन इंस्टीट्यूट में इजरायल की एग्रीटेक स्टार्टअप कंपनियों के साथ गोलमेज चर्चा करेंगे।
दूसरे दिन, प्रतिनिधिमंडल का इजरायल के कृषि और ग्रामीण विकास मंत्रालय के तहत कृषि अनुसंधान संगठन - वोलकैनी संस्थान का दौरा करने का प्रस्ताव है, जिसे शुष्क परिस्थितियों में कृषि, सीमांत मिट्टी पर, अपशिष्ट और खारे पानी के माध्यम से सिंचाई करने तथा नवीनतम कीट नियंत्रण और कटाई के बाद भंडारण विधियों का उपयोग करके उपज के नुकसान को कम करने में विशेष विशेषज्ञता प्राप्त है। मंत्री वोलकैनी के पोस्टडॉक्टोरल फैलोशिप, कार्यक्रम में भारत से आए प्रतिभागियों से भी मुलाकात करेंगे।
कृषि मंत्री को किब्बुत्ज़ नान के पास गनेई खन्नन में उन्नत मानचित्रण और फोटोग्राफी के संयोजन के साथ ड्रोन कृषि प्रौद्योगिकी सॉल्यूशन प्रस्तुत किए जाएंगे। मंत्री नेगेक रेगिस्तानी क्षेत्र में भारतीय सब्जियां उगाने वाले एक भारतीय मूल के किसान के स्वामित्व वाले एक फार्म का भी दौरा करेंगे।
समापन के दिन, मंत्री इजरायल के कृषि और ग्रामीण विकास मंत्री श्री ओडेड फोरर के साथ उनके कार्यालय में आमने-सामने बातचीत करेंगे। अंत में, प्रतिनिधिमंडल का माशाव के अंतर्राष्ट्रीय कृषि प्रशिक्षण केंद्र, शेफायम का दौरा करने का प्रस्ताव है, जिसका 1963 से ही परिचालन हो रहा है और जिसे कृषि, जल प्रबंधन, पर्यावरण और ग्रामीण विकास के क्षेत्रों में क्षमता निर्माण, ज्ञान के हस्तांतरण और पेशेवर सहायता में विशेषज्ञता प्राप्त है।
संस्कृति मंत्रालय
केंद्रीय संस्कृति एवं पर्यटन राज्य मंत्री श्री प्रहलाद सिंह पटेल ने ‘द डायरी ऑफ मनु गांधी’ का विमोचन किया
केंद्रीय संस्कृति एवं पर्यटन राज्य मंत्री  श्री प्रहलाद सिंह पटेल ने आज नेहरू स्मारक संग्रहालय एवं पुस्तकालय के सभागार में आयोजित एक समारोह में 'द डायरी ऑफ मनु गांधी'  पुस्तक का विमोचन किया। यह पुस्तक महात्मा गांधी की 150वीं जयंती के अवसर पर भारतीय राष्ट्रीय अभिलेखागार द्वारा ऑक्सफोर्ड यूनिवर्सिटी प्रेस के सहयोग से प्रकाशित की गई है।
इस अवसर पर अपने संबोधन में श्री प्रह्लाद सिंह पटेल ने कहा कि डायरी लेखन की कला किसी व्यक्ति के स्वत: अनुशासन की सर्वोच्च सीमा होती है और डायरी लेखन की प्रवृत्ति एक साधारण व्यक्ति को विशेष व्यक्ति में परिवर्तित करती है। श्री पटेल ने डायरी आफ मनु गांधी के अंग्रेजी में अनुवाद के लिए राष्ट्रीय अभिलेखागार, डॉ. त्रिदीप सुह्रद और ऑक्सफोर्ड यूनिवर्सिटी प्रेस के प्रयासो की सराहना की। उन्होंने कहा कि इस अनुवाद से संपूर्ण विश्व को डायरी ऑफ मनु गांधी के द्वारा महात्मा गांधी के जीवन को जानने में सहायता मिलेगी। उन्होंने राष्ट्रीय अभिलेखागार से डायरी ऑफ मनु गांधी को अन्य भारतीय भाषाओ में अनुवाद करने का अनुरोध भी किया जिससे इस पुस्तक की ख्याति पूरे भारत में फैल सके।
'द डायरी ऑफ मनु गांधी' मूल रूप से गुजराती में संपादित की गई है और इसका अनुवाद जाने-माने विद्वान डॉ. त्रिदीप सुह्रद ने किया है।पहला खंड 1943-1944 की अवधि को कवर करता है। मनु गांधी  महात्मा गांधी के भतीजे जयसुखलाल अमृतलाल गांधी की बेटी थीं जो गांधी जी की हत्या होने तक उनके साथ रहीं। वह 1943 में आगा खान पैलेस में कारावास के दौरान कस्तूरबा गांधी की सहयोगी थीं।
यह पुस्तक गांधीवादी अध्ययन और आधुनिक भारत के इतिहास में रुचि रखने वाले विद्वानों के लिए बहुत लाभदायक होगी।
सामाजिक न्याय एवं अधिकारिता मंत्रालय
सामाजिक न्याय और अधिकारिता मंत्रालय 1 अक्टूबर, 2021 को अंतर्राष्ट्रीय वृद्धजन दिवस के अवसर पर वयो नमन कार्यक्रम का आयोजन करेगा
उपराष्ट्रपति श्री एम वेंकैया नायडू ‘वयोश्रेष्ठ सम्मान’ पुरस्कार प्रदान करेंगे
श्री एम वेंकैया नायडू एल्डरली लाइन 14567 भी राष्ट्र को समर्पित करेंगे
सीनियर एबल सिटिजन रिएम्प्लॉयमेंट इन डिग्निटी  और सीनियर केयर एजिंग ग्रोथ इंजन  पोर्टल्स का भी शुभारंभ किया जाएगा
सामाजिक न्याय और अधिकारिता मंत्रालय 1 अक्टूबर, 2021 को प्रातः 11:55 से 1 बजकर 5 मिनट तक प्लेनरी हॉल, विज्ञान भवन, नई दिल्ली में अंतर्राष्ट्रीय वृद्धजन दिवस के अवसर पर वरिष्ठ नागरिकों के सम्मान में ‘वयो नमन’ कार्यक्रम का आयोजन करेगा। मंत्रालय वृद्धजनों के लिए हर वर्ष 1 अक्टूबर को अंतर्राष्ट्रीय वृद्धजन दिवस मनाता है।
उपराष्ट्रपति श्री एम वेंकैया नायडू कार्यक्रम के मुख्य अतिथि होंगे और ‘वयोश्रेष्ठ सम्मान’ पुरस्कार प्रदान करेंगे। श्री नायडू इस अवसर पर एल्डरली लाइन 14567 को राष्ट्र को समर्पित करेंगे और सीनियर एबल सिटिजन रिएम्प्लॉयमेंट इन डिग्निटी  और सीनियर केयर एजिंग ग्रोथ इंजन  पोर्टल्स का शुभारंभ करेंगे।
केंद्रीय सामाजिक न्याय और अधिकारिता मंत्री डॉ. वीरेंद्र कुमार, सामाजिक न्याय और अधिकारिता राज्य मंत्री श्रीमती प्रतिमा भौमिक, श्री रामदास अठावले, श्री ए नारायणस्वामी और श्री आर. सुब्रह्मण्यम और सामाजिक न्याय एवं अधिकारिता सचिव भी इस कार्यक्रम में मौजूद रहेंगे।